伤河龛老人
唐·丘为

老人甲子难计论，耳中白毛三十根。钓鱼几年如一日，船舷数寸青苔痕。人生性命必归止，精魂伤夫向流水。月如钩在轮影中，风似人来?声里。蒲叶高低没钓矶，破舟仍系绿杨枝。水流不为人流去，鱼乐宁知人乐时。土龛门前一行柳，独引青丝织鱼笱。柳花漠漠飞复飞，鱼笱如今落谁手。余嗟老人多悲辛，老人昔日伤几人。人情相掩且相叹，不喜河头秋与春。